246fc372408977953f244478bd79d7fc

 Kære brevkasse, jeg er noget højere end mange for min klasse, hvilket er virkelig irriterende, jeg bliver kaldt for et tårn som gør mig meget ked af det, men jeg tør ikke at sige fra da jeg allerede i forvejen bliver drillet.. altså jeg ville sige at det kunne være værre, men det er bare noget som gør mig usikker på mig selv.  
Usikker
=======


ungzone.dk
2020.10

Hej du,

  
Du er kommet til det helt rigtige sted, for jeg er selv blevet drillet en del med min højde. Jeg er på nuværende tidspunkt 23 år gammel og 1.88 høj, hvilket er højere end samtlige af mine veninder. Det vil altså sige, at jeg godt forstår din situation og hvor frustrerende det kan være, at se anderledes ud. Tilfældet er dog, at vi alle sammen ser forskellige ud. Nogle af dine venner er sikkert trætte af, at de er så lave eller noget helt andet. Hvis du virkelig har det dårligt med, at de driller dig, så synes jeg egentlig, at du skal sige fra. Jeg forstår godt, at det kan være svært, men du kan godt sige "jeg synes faktisk ikke det er særlig sjovt, når du kalder mig et tårn" eller "vil du være sød at lade være med det". Det er jo forsøget værd. Selvom det lyder fjollet, så tror jeg også, at du med alderen begynder at værdsætte din højde. Det er noget af det smukkeste at være høj og have lange ben, og jeg lover dig, at der er mange som misunder det. Det kan måske endda være grunden til, at nogle kommenterer på det, fordi de selv er kede af at være lave. Til tider kan vi komme til at pege andre ud, fordi vi har problemer med hvordan vi selv ser ud. Hvis du bærer din højde med stolthed og begynder at værdsætte det, bliver det svært for andre at drille dig med det. Tro på dig selv, hvor kliché det end lyder, og så skal det hele nok gå. Jeg håber, at dit problem løser sig. 

  
- Benedicte 